
Forord

Mobbing er et fenomen de fleste mennesker har et forhold til. Det vekker ofte sterke meninger og følelser når begrepet skal defineres og diskuteres, enten det er forskeren som uttaler seg, rektor på skolen eller pappaen til en gutt som opplever seg utsatt for mobbing. Der mobbing skjer kommer mennesker tett på hverandre – i håpet om at det skal bli bedre, i takknemligheten over at et annet menneske forstår, eller i dyp fortvilelse for at et barn eller en ungdom har det så vondt.

Mobbing har engasjert oss forfattere i møte med barn, ungdom, styrere, rektorer, pedagoger, assistenter, fagfolk, forskere og foreldre. Vi har sett og vært en del av nydelige øyeblikk der voksne med hjertet og hodet har støttet og veiledet barn inn i gode sosiale prosesser som har vært forebyggende for mobbing. Vi har også sett voksne gå forbi mobbeepisoder, og vi har hørt dem bagatellisere og forsvare egen ansvarsfraskrivelse.

Sammen med andre forskere og ansatte i barnehager og skoler i hele Norge har vi blitt invitert inn i arbeidet mot mobbing. Dyktige fagfolk og ansatte har i samarbeid fått til gode prosesser, der målet alltid har vært inkluderende barnehage- og skolemiljøer. Møter med foreldres historier har også berørt oss sterkt. Deres roller og perspektiver er avgjørende når mobbing skjer i barnehage og skole. Vi har sett at som mamma eller pappa er det så godt å bli hørt og tatt på alvor, og så vondt der dialogene stopper opp.

Først og fremst vil vi fremheve møtene vi har hatt med barna i barnehagen, elevene i grunnskolen og ungdommene i videregående opplæring. I møte med dem har vi fått utvidet vår forståelse for det komplekse samspillet som oppstår når mobbing skjer. Det er gjennom deres opplevelser knyttet til mobbing at vår horisont har fått nye farger. Det er med bakgrunn i disse møtene og historiene at vi våger oss ut i mobbingens store og sammensatte landskap.

I denne andre utgaven av boken har vi anvendt den nyeste nasjonale og internasjonale forskningen med særlig vekt på tiltak som er virksomme og til barns beste. I tillegg ser vi nærmere på hvordan endret lovverk påvirker praksis og på hvilket ansvar ansatte og barnehage- og skoleeier har for trygge og gode barnehage- og skolemiljøer.

Boken tilegnes våre barnebarn.








Innledning

Det er fint å være sammen når alt stemmer. Når ordene mellom oss finner veien til hverandre, når jeg kjenner at den andre er glad for at jeg er der, at vi er sammen akkurat her og nå.

Det er vondt når jeg står der, sammen med de andre, og ser hvordan smil og ord fyker forbi, som om ikke noe av det angår meg. Ingen spør meg hva jeg mener, tenker eller føler, fordi de kun er opptatt med hverandre. De går uten å spørre om jeg vil følge med, og jeg blir stående der med en opplevelse av å være alene i verden.

Begge deler er en del av det å være menneske sammen med andre. Det er livet.

Hvor grensene går for hvor mye som er en del av livsmestringsprosjektet som faller inn under «såpass må en tåle og øve seg på», vil det heller aldri være klare svar på. Det handler om ulike livsvilkår og erfaringer, tilgang til støtte, medfødte disposisjoner, gode relasjoner, psykisk og fysisk helse og en rekke andre faktorer.

Hvordan vi forstår relasjoner, sosialt samspill, barn og unges atferd, styrker og utfordringer og hvilke faktorer som styrer og definerer hvem vi blir, er store spørsmål som det alltid vil være mange meninger om. Det handler blant annet om den velkjente debatten om arv og miljø.

Midt i denne debatten kommer forståelsen av mobbing inn. Hvordan forstår vi barns sinne, fortvilelse, redsel og kamp om å finne sin plass blant de andre? Legger vi vekt på type aggresjonsuttrykk, bestemte rolletyper eller dominerende personlighetstrekk? Eller forstår vi det som en del av det å bli seg selv – et livsmestringsprosjekt som er avhengig av bøtter og spann av kjærlighet, støtte og veiledning fra voksne? Kan vi forstå atferden som vises ut fra sosiale prosessers kompleksitet og skiftende posisjoner, heller enn kategoriseringer av bestemte typer med klart definerte karakteristikker? Hvordan voksne forstår barn og unges atferd, styrker og utfordringer i relasjoner vil gjenspeile seg i hvordan den ansatte i barnehage og skole forstår barnets følelsesuttrykk. Det vil også komme til uttrykk i hvordan de møter og forstår atferden til den jenta som har en diagnose og stadig kommer i konflikt med de andre, eller den gutten som trekker seg unna og blir taus og stille. Det vil gjenspeile seg i hvor lyskasteren rettes når tiltak mot mobbing skal settes inn, hvor vi holder fokus, hvilke ord vi bruker i spørsmålene vi stiller, hvilke svar vi gir, og hvordan vi følger opp det som har skjedd.

Noe av det som danner verdifundamentet i denne boken er forståelsen for at barn er sosiale, samarbeidsvillige individer helt fra fødselen av. De er fullstendig avhengige av de voksnes anerkjennende holdning, støtte og veiledning. Deres handlinger og følelsesuttrykk må alltid tolkes og forstås i lys av den kulturelle og sosiale kontekst de er en del av, samtidig som biologiske og genetiske faktorer selvsagt må tas i betraktning. Barn er både sårbare og kompetente, og det er også denne sårbarheten og kompetansen som trer frem i situasjoner der mobbing oppstår.

Vi har valgt å skrive om mobbing i barnehage og skole i samme bok fordi vårt barnesyn og verdigrunnlaget vi har for å forstå mobbing er det samme enten barna er i barnehage eller skole. Det er lovfestet både i barnehageloven og opplæringsloven at barn og unge har rett til et trygt og godt psykososialt miljø. Vi vektlegger gjennom hele boken den voksnes ansvar for å legge til rette for samarbeid på alle nivå: med barn, foreldre, samarbeidspartnere og kolleger. Innholdsfortegnelsen viser de temaer vi mener det er nødvendig at en profesjonell yrkesutøver har et reflektert forhold til for å kunne bidra til å utføre et godt mobbeforebyggende arbeid, og for å håndtere mobbing i barnehage eller skole. Mobbing i skolen er mer synlig, både fordi det har vært jobbet med og forsket på mobbing i skolen siden sytti- og åttitallet, mens det i barnehagen har kommet på dagsorden for alvor først de siste årene. Forskjellene mellom barnehage og skole handler også om alder og modenhet, som virker inn på emosjonell, sosial og kognitiv utvikling. I enkelte kapitler har vi valgt å fremheve forskjellene med egne avsnitt, som for eksempel i delen om digital mobbing. Men vi mener allikevel at det er mer som forener enn skiller når vi skal fokusere på inkluderende praksiser i arbeidet mot mobbing i barnehage og skole. Vi henter våre forståelser fra ulike teoretiske perspektiver og erfaringer, og det blir i det teoretiske landskapet beskrevet som en pluralistisk forståelse.

Vårt ønske er at boken kan bidra til økt kunnskap og forståelse for det som er felles, og respekt for det som er forskjellig i barnehage og skole for de som er i møte med barn og unge.

